### Beslutningstema

I denne sag træffes beslutning om anlægsbevilling og frigivelse af rådighedsmidler til ombygning af [adresse] på Rømø.

### Sagsfremstilling

I Trafikplanen for Rømø, som blev godkendt af Kommunalbestyrelsen i juni 2021, er der foreslået flere forbedringer i det lysregulerede kryds i [adresse]. For at undgå venstresvingsuheld, er det foreslået, at der etableres separate venstresvingbaner samt forlængelse af den dobbeltrettede sti på [adresse] til krydset og opgradering af busstoppestederne. Projektet er helt i forlængelse af Rømø Udviklingsplan og indsatsen for "Ankomsten til Rømø", hvor der arbejdes med forskønnelse af området ved [adresse] og på sigt en ny lokalplan for området.
Der er tidligere udarbejdet analyser for krydset, hvor anlæg af en rundkørsel blev undersøgt som en mulighed. På grund af snæver plads omkring krydset og bygninger, blev der analyseret på en énsporet rundkørsel med cykelring. Analysen fra 2017 viste, at både en rundkørsel og separate venstresvingsbaner vil kunne afvikle trafikken, men rundkørslen vil på grund af pladsforholdene ikke kunne få de optimale dimensioner til afvikling af trafikken. Anlæg af rundkørsel er fravalgt som projektforslag i Trafikplan for Rømø pga. af, at trafikafviklingen fra [adresse] og [adresse] vil være problematisk på de dage, hvor der er høj trafikintensitet på [adresse], ligesom cyklister vil have vanskelig ved at krydse [adresse], da cyklister vil have vigepligten i en cykelring i en rundkørsel.

På investeringsoversigten for 2023 er der afsat 2,093 mio. kr. til projektet.

Overslaget for de foreslåede projekter er beregnet i 2019. Projektet forventes udført i foråret 2024. Med prisudviklingen de senere år, kan det være tvivlsomt, at hele projektet kan udføres for de afsatte midler. Skulle det blive nødvendigt at prioritere i de planlagte tiltag af hensyn til økonomien, anbefaler forvaltningen, at etablering af separate venstresvingsbaner har første prioritet. Såfremt det bliver nødvendig at prioritere de planlagte tiltag, orienteres Teknik og Miljøudvalget forud for at anlægsarbejdet sættes i gang.

Projekteringen af ændringer i signalstyringen i [adresse] vil blive tilpasset de nødvendige kapacitetsmæssige ændringer, i forhold til de eventuelle ændringer på [adresse] og [adresse], som kan få indflydelse på afvikling i krydset ved [adresse].

For at projektet kan realiseres og igangsættes, bliver det nødvendigt at erhverve arealer på en kort strækning langs [adresse]. Som udgangspunkt ønsker Tønder Kommune at indgå frivillig aftale omkring arealerhvervelse med den berørte lodejer. Skulle det ikke være muligt at indgå en frivillig aftale, agter Tønder Kommune at ekspropriere det nødvendige areal. Forvaltningen forventer, at erhvervelse af arealet vil være ukompliceret og foreslår, at forvaltningen bemyndiges til at indlede forhandlinger med lodsejeren.

Forvaltningen foreslår, at der frigives et rådighedsbeløb til projektering og anlæg af forbedringer i [adresse].

### Økonomi

På investeringsoversigten for 2023 er der afsat 2,093 mio. kr. til ombygning og forbedringer i [adresse].

### Direktøren for Teknik/Miljø, Service og Beskæftigelse indstiller,

at der gives en anlægsbevilling og frigives et rådighedsbeløb på 2,093 mio. kr. til projektering og anlæg af ombygning og forbedringer i [adresse] (anlægsnr. 916),

at forvaltningen bemyndiges til at optage forhandling med den berørte lodsejer, med henblik på at opnå en frivillig aftale om arealerhvervelse på ekspropriationslignende vilkår,

at ekspropriation til arealerhvervelse indledes, hvis der ikke kan opnås forlig ved frivillig aftale, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.